**„Van képed hozzá?(!)” - tehetséges adysok**

A ***TÁMOP 3. 4. 3 -  Ady Endre Gimnázium a tehetségekért pályázat*** keretében a fenti címmel – „Van képed hozzá?(!)” – **versillusztrációs versenyt** hirdettünk ősz végén gimnáziumunkban. Kilenc vershez vagy azok egy részletéhez lehetett különböző technikákkal illusztrációt készíteni. A megadott irodalmi szövegek között voltak **kortárs szerzők** (Basa Viktor, Varró Dániel), bekerültek **nyugatos alkotók** (pl. Tóth Árpád, Kosztolányi Dezső), és természetesen a **névadónk, Ady Endre** különös hangsúllyal, három verssel szerepelt a választható alkotások között. 46 pályamunka készült el, ezekből állítottuk össze a **kiállítás** anyagát, melynek megnyitására 2011. március 7-én került sor az iskola vezetőségének, az illusztráció alkotóinak, számos érdeklődő diáknak és tanáraiknak részvételével. A kiállítást megnyitó rövid beszéd – mely lejjebb megtalálható - után elhangzott három vers adys diákok tolmácsolásában, majd sor került az eredményhirdetésre.

A verseny a következő eredménnyel zárult:

 **I. díj**:   Lápossy Jennifer Vivien  9. B
             Bodor Brigitta  11. A
             Kádár Viktor  11. D
**II. díj**:  Szabadszállási-Tóbi Nikoletta  8. A
             Török Nóra  9. A
             Vida Zsófia  10. D
**III. díj**: Szabó Orsolya  7. A
             Piszker Barbara  9. B
             Csajbók Dominika  10. A

A díjazottaknak az oklevél mellé könyvutalvány volt a jutalmuk.
A kilenc díjazotton kívül mindegyik alkotó emléklapot kapott.

A hangulatosra sikerült megnyitón is jól látszott: számos olyan diák iskolánk tanulója, akik kiemelkedően tehetségesek egy-egy területen, és erre nemcsak ők maguk büszkék, hanem osztálytársaik és tanáraik is azok lehetnek.

*„Sok szeretettel köszöntök mindenkit, aki időt, energiát és ebédszünetet nem kímélve megtisztelte az alkotókat és bennünket azzal, hogy megjelent itt a versillusztrációs pályázat keretében megszületett művek megnyitóján!*
*Köszöntöm az érdeklődőket, az alkotókat, tanáraikat, az iskola vezetőségét!*
*Mielőtt kihirdetnénk a verseny eredményét, az lenne itt a feladatom, hogy röviden megvilágítsam, mi is az az* ***irodalmi illusztráció****, miért jó, ha ilyen alkotások születnek. Miközben azon gondolkodtam, hogy igen frappánsan mit is mondhatnék erről, eszembe jutott a Harry Potterből egy jelenet. Biztosan majdnem mindenki emlékszik arra, akár a könyvből (2. kötet), akár a filmből, mikor Ron és Harry nekivágnak a koromsötét éjszakában a tiltott rengetegnek. Valamire szükségük van, egy segítőtársra, hogy ne tévedjenek el, hogy elérhessék céljukat, és akkor Harry kimond egy varázsszót, mire a segítség mellettük terem.*
*Emlékszik valaki, hogy mit mond Harry?*
*Azt mondja: Lumos! és fény gyúl a pálcája végén.*
*Nyilván most többekben felmerül a kérdés, hogy jön ide Harry Potter? Miért fontos ez a varázsszó?*
*Az a szó, amit Harry kimond, a latin eredetű Lumos, ugyanaz a szó, mint ami a szintén latin eredetű illusztráció szóban benne van, de az illusztris, vagy éppen az illuminált, illumináció szavunkban is ugyanez rejtőzik. A lumen latin szó, melynek jelentése: fény, világosság.*
*Az illusztris vendég a fénylő, előkelő vendég. Az illumináció azt jelenti: megvilágosodás. Az illuminált állapot eredetileg a megvilágosodott állapot, lét.*

*Illusztrálni annyit tesz: megvilágítani, rávilágítani, napfényre hozni. Az irodalmi illusztráció megvilágítja a szöveg tartalmát, rávilágít annak jelentésére, napfényre hozza annak mélyebb értelmét.*

*Persze mindez nem ilyen egyszerű. Mert ez a megvilágítás, napfényre hozatal számos kérdést felvet: az illusztráció a szöveg mely részét világítja meg? egészét? egy szavát? egy sorát? VAGY: önálló műalkotás-e az illusztráció vagy csak a szöveggel együtt létezik? A szöveg is megvilágítja az illusztrációt vagy az illusztrációt még tovább kell értelmezni, megvilágítani, illusztrálni? VAGY: az illusztráció kevésbé fontos, mint maga az irodalmi szöveg, hiszen annak nyomán készül? esetleg teljességgel felesleges?*

*Ami biztos: mint ahogyan Harry Potter megtalálja a maga útját a rengetegben, ugyanúgy a gondosan és tehetséggel elkészített illusztráció is megmutat valamit, semmiképpen sem nevezhető puszta dísznek, kiegészítésnek. Talán mindenkinek mást rejt magában. Hogy vajon mit? Annak kiderítése már az érdeklődők, a szemlélők dolga.*

*Köszönöm a figyelmet!”*

Proksza Ágnes